**Aktivnosti Ministarstva sigurnosti BiH u koordinaciji zaštite i spašavanja tokom poplava u maju i junu 2014. godine**

**Realizacija sistemskih poslova Ministarstva sigurnosti BiH**

Ministarstvo sigurnosti Bosne i Hercegovine u provođenju mjera odgovora na nastalu nesreću usljed poplava postupa po Okvirnom zakonu o zaštiti i spašavanju ljudi i materijalnih dobara od prirodnih ili drugih nesreća u Bosni i Hercegovini.

Okvirni zakon o zaštiti i spašavanju ljudi i materijalnih dobara od prirodnih ili drugih nesreća u Bosni i Hercegovini („Službeni glasnik BiH“, br. 50/08) nalaže da koordinaciju poslova zaštite i spašavanja u BiH vrši Ministarstvo sigurnosti BiH, te s tim u vezi da nadležne institucije i organi BiH, entiteta i Brčko Distrikta BiHdostavljaju i razmjenjuju informacije sa Ministarstvom sigurnosti BiH, nosiocem koordinacije (čl. 11 i 12.).

Poslovi koordinacije iz nadležnosti Ministarstva sigurnosti BiH uključivali su sljedeće provođene aktivnosti:

1. unutardržavnu komunikaciju i koordinaciju pomoći nadležnih institucija, kao i nevladinih organizacija strukturama civilne zaštite na pogođenim područjima,
2. civilno – vojnu komunikaciju i koordinaciju pomoći Oružanih snaga BiH civilnim strukturama na pogođenim područjima,
3. međunarodnu komunikaciju i koordinaciju prijema tražene/ ponuđene međunarodne pomoći.

Navedene aktivnosti su po Okvirnom zakonu o zaštiti i spašavanju trebale biti u većoj mjeri provođene kroz rad Koordinacijskog tijela BiH za zaštitu i spašavanje, kao stručnog operativnog tijela Vijeća ministara Bosne i Hercegovine. Rad ovog tijela bio je opterećen uticajem politike zbog čega nije mogao održati nijednu vanrednu sjednicu u periodu na koji se odnosi ova Informacija. U izostanku njegovog aktiviranja i djelovanja, poslove i izvršavanje zadataka koordinacije zaštite i spašavanja preuzelo je Ministarstvo sigurnosti BiH (Sektor za zaštitu i spašavanje) sa Operativno – komunikacijskim centrom BiH – 112.

U nastavku ove Informacije predstavljen je rezultat rada u koordinaciji pomoći, odnosno:

1. ***Unutardržavna komunikacija i koordinacija pomoći nadležnih institucija, kao i nevladinih organizacija strukturama civilne zaštite na pogođenim područjima***.

U danima koji su prethodili intenzivnim operacijama spašavanja provođena je redovna komunikacija među domaćim i sa međunarodnim akterima i dostavljane obavijesti o nesreći, zahtjevi za pomoć i izvještaji o situaciji preko operativnih centara civilne zaštite. U prostorijama OKC BiH- 112, koji radi (24/7), bili su kontinuirano prisutni:

* oficiri za vezu OS BiH (najviše rangirani oficir) kao koordinator upotrebe OS BiH i međunarodnih vojnih snaga (EUFOR),
* oficiri za vezu EUFOR-a,

ali učestalo i:

* predstavnici UiO BiH,
* predstavnici Direkcije za koordinaciju policijskih tijela Ministarstva sigurnosti BiH,
* predstavnici Društva crvenog križa, za olakšavanje prijema humanitarne pomoći,
* predstavnici ministarstava u Vijeću ministara BiH (odbrane, civilnih poslova, komunikacija i prometa, ljudskih prava i izbjeglica).

Na raspolaganje za operativno djelovanje stavili su se Ministarstvu sigurnosti BiH i predstavnici nevladinih organizacija (gorskih službi spašavanja, sportskih klubova, radio amatera), kao i privatnih firmi koje se bave prirodom djelatnosti od značaja za zaštitu i spašavanje (Institut za zaštitu od požara i eksplozije „INZA“). Tako je navedeni institut upotrijebio bespilotnu letjelicu za izviđanje i aerofoto snimanje pomoću koje su urađene kvalitetne snimke poplavom i klizištima pogođenih područja, a koje su pribavile više informacija, te olakšale analizu situacije i procjenu rizika.

Ove dobrovoljne snage su prvih dana bile vezane za vertikalni transport, odnosno ubacivanje ljudstva i opreme u poplavljena područja helikopterima OS BiH, EUFOR-a i država koje su biateralno ponudile pomoć (Hrvatska i Slovenija).

1. ***Civilno – vojna komunikacija i koordinacija pomoći Oružanih snaga BiH civilnim strukturama na pogođenim područjima***.

Odličnu civilno – vojnu komunikaciju i koordinaciju operacija spašavanja između Operativno – komunikacijskog centra BiH – 112 i Centra komandovanja i kontrole institucija odbrane BiH (dalje K2 centra) tokom hitne faze odgovora olakšali su navedeni oficiri za vezu.

Pomoć Oružanih snaga BiH civilnim strukturama, kojima su rukovodili i koordinirali štabovi civilne zaštite (u RS – štabovi za vanredne situacije), odvijala se po standardnim obrascima (potpisanim i ovjerenim zahtjevima za pomoć), u skladu sa Zakonom o odbrani BiH („Službeni glasnik BiH“, br. 80/05), Okvirnim zakonom o zaštiti i spašavanju („Služeni glasnik BiH“, br. 50/08), Sporazumom o civilno – vojnoj saradnji između Ministarstva odbrane i Ministarstva sigurnosti BiH (2009) i Standardnom operativnom postupku pomoći OS BiH civilnim strukturama u nesreći (2010).

Nažalost prvih dana zahtjevi su prvo izostali (u slučaju Šekovića koji su na području Republike Srpske prvi bili na udaru 14.05.2014.), ali su onda od 18. 05. 2014. godine počeli cirkulirati zakonima ***utvrđenom linijom:***

***Štabovi CZ entiteta i Brčko Distrikta BiH (operativni centri) – Ministarstvo sigurnosti BiH (OKCBiH- 112) - Ministarstvo odbrane BiH (K2 centar)***.

Ova linija traženja pomoći OS BiH utvrđena je u članu 14. tačka bb) Okvirnog zakona o zaštiti i spašavanju.

Misija pomoći OS BiH i EUFOR-a civilnim strukturama u spašavanju i saniranju posljedica proširena je operacijama kroz vježbu „Zajednički napor- 14“, u kojoj cca. 1.200 vojnika iz OS BiH (750) i država učesnica kroz EUFOR (450) različitim specijalnostima u formatu ukupno do 50 projekata treba da pomognu civilnim strukturama u saniranju posljedica u pogođenim područjima. Sve operacije koje se zahtijevaju izvan područja i pravaca djelovanja obuhvaćenih vježbom poduzimaju se kao redovne aktivnosti pomoći pogođenim područjima i nisu uključeni resursi ove vježbe. Vježbom nije bilo moguće sanirati cjelokupno područje iz projektnih zahtjeva, ali je svakako bilo od pomoći nadležnim lokalnim organima vlasti pogođenih područja.

Rezultati angažmana vojnih resursa u pomoći civilnim strukturama je sljedeći:

* u periodu 20. 05. – 06. 06. 2014. godine štabovi civilne zaštite podnijeli ***ukupno 168 zahtjeva, odnosno 175 zahtjeva do 15. 06. 2014. godine***, od čega samo 5 nije realizirano iz operativno sigurnosnih razloga (procjena rizika),
* u periodu 16. – 26. 05. 2014. godine u misiji vertikalnog spašavanja i transporta ljudi i tereta učestvovalo je ukupno 19 helikoptera (3 helikoptera Vlade Republike Srpske nisu djelovali pod koordinacijom iz OKC BiH- 112);
* u periodu 26.05. – 06. 06. 2014. godine bilo je još ukupno 6 letova helikoptera OS BiH (2 leta snimanje stanja i 4 leta Mi-8 za VIP osobe),
* učinak angažiranih helikoptera[[1]](#footnote-1) bio je kao po tabelarnom prikazu:

|  |  |  |  |  |
| --- | --- | --- | --- | --- |
| **Helikopteri** | **Helikopteri OS BiH[[2]](#footnote-2)** | **Helikopteri SLO i HR** | **Helikopteri EUFOR-a** | **UKUPNO** |
| **Vrsta operac.** |
| Prevoz ljudi | 352 | 147 | - | **499 osoba** |
| Transport tereta (tona) | 449,7 t | >129,2 | >133,9 | **712,8 tona** |
| Spašeno/Evakuirano | 519 | 637 | 1269[[3]](#footnote-3) | **2.425 osoba** |
| Letova | 272 | 322 | 340 | **934 leta** |
| Naleta | 153,1 | 126,2 | - | **279,3** |

* u misijama vertikalne podrške, helikopteri OS BiH su potrošili ukupno ***64.580 litara kerozina***.

1. ***Međunarodna komunikacija i koordinacija prijema tražene/ ponuđene međunarodne pomoći***.

Primjenjujući Smjernice EU i NATO za podršku države domaćina u prijemu međunarodne pomoći, kao i Uputstvo o interininstitucionalnoj koordinaciji prijema i pružanja međunarodne pomoći (2013) i prethodno donešenog Uputstva o načinu i postupku prelaska državne granice prilikom primanja i/ili upućivanja međunarodne pomoći u zaštiti i spašavanju, sa obrascima popisa ljudstva, tehnike i opreme koja se prenosi preko granice (2009), Ministarstvo sigurnosti BiH je provelo složene aktivnosti komunikacije i koordinacije prijema i rasporeda međunarodne pomoći tokom poplava.

Traženje međunarodne pomoći odobreno je odlukom Vijeće ministara BiH, dana 15.05.2014. godine na vanrednoj sjednici. Postupak se, po odredbama Okvirnog zakona o zaštiti i spašavanju, i gore navedenog Uputstva o prijemu međunarodne pomoći, proveo preko OKC BiH- 112 Ministarstva sigurnosti BiH.

Koordinacija prijema međunarodne pomoći podrazumijevala je komunikaciju i koordinaciju prihvata:

1. pomoći spasilačkim timovima i timovima saniranja posljedica nesreće:

* tokompolava ***ukupno 41 država*** je pružila spasilačku i drugu specijalističku pomoć i humanitarnu pomoć Bosni i Hercegovini (21 država članica EU i Mehanizma CZ u EU i 20 država kroz bilateralni aranžman),
* kroz timove u pružanju pomoći učestvovalo je ***ukupno > 850 pripadnika različitih specijalnosti*** (spašavanje na vodi, ispumpavanje vode pumpama velikog kapaciteta, sistemi za prečišćavanje vode za piće, odbrana od poplava i zbrinjavanje stanovništva, i dr.), ***45 međunarodnih timova.***
* međunarodni spasilački timovi za spašavanje na vodi spasili su ukupno ***> 3.000 osoba***,
* ispumpano je ***ukupno 4 miliona m3 vode***,
* ***prečišćeno je oko 4 miliona litara*** vode za piće,
* Švedska je donirala **6 sistema za prečiščavanje** vode koji su donirani Tuzlanskom i Zeničko- dobojskom kantonu.

1. humanitarne pomoći (zrakom i kopnom):

**15 humanitarnih letova** na aerodrome Sarajevo, Banja Luka, Tuzla, u periodu 18. – 29. 05. 2014. (pomoć dočekivalo Ministarstvo sigurnosti BiH i predavalo organima Cz entiteta i Brčko Distrikta i Društvu CK, ili su donatori unaprijed odredili kome će ići pomoć),

* **14 transporta kopnom, konvoja** koji su koordinirani direktno preko Ministarstva sigurnosti BiH (10 država i 4 organizacije), po istom sistemu kao iz prethodne stavke.
* Bosni i Hercegovini je također stizala i humanitarna pomoć što su organizirale nevladine organizacije i udruženja građana = ***u periodu 20. 05. – 15. 06. 2014***. godine evidentirano je ***450 najava dostave humanitarne pomoći*** (uglavnom iz Holandije, Njemačke, Austrije i Švicarske,...).

1. koordinaciju međunarodne pomoći vojnim snagama i sredstvima, kao u primjeru tekuće vježbe **„Zajednički napor – 14“** , ili vojnog tima za civilne misije (austrijski vojni tim za prečišćavanje vode).

U okviru navedene vježbe „Zajednički napor – 14“, koja je prvobitno trebala biti održana na Manjači, u područjima šireg obuhvata zone operacija, od Zenice preko Šamca do Brčkog i Bijeljine, uključeni resursi OS BiH i država učesnica pomažu lokalnim vlastima u otklanjanju posljedica poplava (1.200 vojnika za čišćenje od poplava i zbrinjavanje stanovništva, 5 inžinjerijskih mašina, > 200 kamiona, 50 kontejnera, medicinskih službi, ABHO čete za DDD, više helikoptera i dr. snaga i sredstava). Civilno – vojna koordinacije se izvodi kroz OKC BiH- 112 gdje operativno djeluje oficir za vezu OS BiH, uz već postojeći broj oficira OS BiH i EUFOR-a za tekuće aktivnosti u širem području djelovanja na saniranju posljedica..

Do sada je bilo ukupno 24 zahtjeva iz lokalnih zajednica. Zahtjevi obuhvatali Brčko Distrikt BiH, Tuzlu 2x, Posavski kanton, Lukavac, Odžak, Gradačac, Sapnu, Kalesiju, Nemilu, Maglaj, Orašje 3x, i Žepče (u Federaciji BiH). U Republici Srpskoj, projektni zadaci su obuhvatali Zvornik, Šekoviće, Lopare, Šamac, Doboj i Bijeljinu. Svi zahtjevi se zaprimaju i koordiniraju preko Operativno-komunikacijskog centra Ministarstva sigurnosti BiH, na osnovu prethodne verifikacije projektnih zahtjeva od strane Ministarstva odbrane BiH i Ministarsta sigurnosti BiH, a po prethodno opisanoj utvrđenoj liniji komuniciranja i koordinacije.

1. pomoći u opremi i finansijama za hitnu fazu i fazu oporavka i obnove (SAD- USAID, Azerbejdžan, UAE, Norveška, Češka, Holandija, Luksemburg, UN agencije – UNDP, OCHA, UNICEF, i dr.).

***Pregled primljene i raspoređene međunarodne pomoći predstavljen je na priloženoj mapi.***



**Komentari:**

* Evropska komisija je na osnovu ocjena međunarodnih timova koji su pružali pomoć BiH i predstavnika tima CZ EU visokim ocjenama ocjenila Ministarstvo sigurnosti BIH u primjeni mehanizma podrške države domaćina, čak većim od susjedne Srbije, također pogođene poplavama katastrofalnih razmjera;
* Prijatno iznenađenje visokom profesionalnošću službenika Ministarstva sigurnosti BiH i dobrom organizacijom prihvata i terenske kordinacije upotrebe tima na poplavljenom području, nisu skrivali ni predstavnici Ambasade Velike Britanije u Bosni i Hercegovini (jedan britanski tim od 33 spasioca na vodi, sa 4 čamca i 2 kajaka, je bio razmješten u Bijeljini).
* Po ocjenama predstavnika tima CZ EU ovo je najveća misija EU kroz mehanizam od njegovog uspostavljanja (od 2001. godine).

**Napomena:** Izvještaj obuhvata period do 16.06.2014. godine

1. Detaljne i precizne ažurirane zvanične podatke posjeduju Ministarstvo odbrane i OS BiH. [↑](#footnote-ref-1)
2. Po nezvaničnim ažuriranim podacima OS BiH oficira za vezu u OKC BiH- 112 za period 15.- 28. 05.2014. godine, podaci od 16.06.2014.god. [↑](#footnote-ref-2)
3. Uključuje evakuaciju i podizanje korpom. [↑](#footnote-ref-3)